alexandrainst/scandi-wiki huggingface dataset:
Kjeller PK X-1

Kjeller PK X-1 var et to-seters helikopter utviklet ved Kjeller Flyfabrikk under ledelse av sivilingeniøren Paul Kjølseth. PK X-1 fløy første gang i 1955, men ble regnet som et rent eksperimentelt helikopter og aldri evaluert i forhold til ytelser. Videre utvikling av PK X-1 ble i 1956 kansellert til fordel for utviklingen av PK X-2. Flytekniske beregninger ble gjort av Erik Tandberg og drivlinjen ble laget av Torbjørn Syverstad.

PK X-1 var utstyrt med en Ranger 6-sylindret rekkemotor på 200 hk. Helikopteret var også utstyrt med et helt nytt system for kraftoverføring utviklet av Paul Kjølseth.

Luftfartøy produsert i Norge
Helikoptre
Kjeller PK X-2

Kjeller PK X-2 var et helikopter utviklet ved Kjeller Flyfabrikk under ledelse av sivilingeniøren Paul Kjølseth. PK X-2 fløy første gang i 1962 og var i motsetning til forgjengeren PK X-1 utviklet som et praktisk brukshelikopter, blant annet med plass til tre sykebårer og sykepasser eller et geværlag.

PK X-2 var utstyrt med en gassturbinmotor av typen General Electric YT-58, og fløy tilfredsstillende etter at en del tekniske problemer hadde blitt rettet opp. Men etter at PK X-2 havarerte 9. februar 1965 ble utviklingen av helikoptre i Norge stanset og Forsvaret importerte heller helikoptre. Havariet skjedde pga. at turtallet på halerotoren var blitt satt opp, med resultat at halerotoren feilet. Denne var for øvrig tatt fra et H-19 helikopter. Piloten Odd Svang-Rasmussen ble skadet ved ulykken, men kom sterkt tilbake senere, og endte som generalløytnant i Luftforsvaret.

Helikoptre
Luftfartøy produsert i Norge
Gula Tidend

Gula Tidend var en avis som ble utgitt fra 3. desember 1904 til 1. juni 1996.
Den var en fortsettelse av avisen Bergenhus som ble utgitt i 1904.

Gula Tidends hovedkontor lå i Bergen og hovedmålet var nynorsk. Avisen fungerte som et organ for målrørsla. Grunnlegger og avisens første redaktør var Johannes Lavik. I 1905 kjøpte Lavik opp Bergenhus (Nordhordlands Avis), for å slå den sammen med Gula Tidend.

Gula Tidend var en forholdsvis stor avis, men da Tyskland angrep Norge 9. april 1940, stanset de ansatte utgivelsen av avisen øyeblikkelig, for at dens norrøne ideologi ikke skulle bli misbrukt av den nye tids myndigheter. Gula Tidend, som aldri utga en nazifisert avisside, nådde aldri gamle høyder da den igjen kom ut etter krigen. I etterkrigstiden falt opplagene etterhvert som bruken av nynorsk falt og i 1996 var det slutt.

Gulaprisen er en journalistpris til minne om Gula Tidend.

Referanser

Litteratur 
Per Håland: Gula Tidend i 75 år; Eit liv i strid for fridom og norskdom, bygdenorsk kulturarv og norsk bondereising på fullnorsk målgrunn, Bergen 1979.

Eksterne lenker 
 Bergen byleksikon på nett, om Gula Tidend

Nedlagte aviser i Hordaland
Aviser etablert i 1904
Aviser nedlagt i 1996
Nynorsk
1904 i Norge
1996 i Norge
Frogner kirke (Oslo)

Frogner kirke ligger sentralt i Oslo ved Bygdøy allé. Den er en av de få kirkene i Oslo som ikke er frittliggende, men bygd inn blant byens leiegårder.

Frogner menighet ble utskilt fra Uranienborg menighet i 1897, og ble formelt opprettet 1. januar 1898. Tomt til et nytt kirkebygg ble allerede innkjøpt av Kristiania kommune i 1894. På grunn av den vanskelige økonomiske situasjonen etter det store krakket etter høykonjunkturen i 1899, ble det bestemt at kirken ikke skulle ligge fritt på Gimlehøyden, men gis en meget mindre tomt, og innbygges i husrekken.

Bygningen

Kirken ble tegnet av arkitekt Ivar Næss og innviet i 1907. Kirkens hovedfasade er utført i grov- og finhuggen granitt, mens de sekundære fasadene mot gårdsrommene er utført i pusset tegl. Kirken er i historisme.

Et kapell tilknyttet kirken ble i 1937-39 oppført etter tegninger av arkitekt Johan Meyer d.y.   Kvartalet omkring kirken – det såkalte Gimlekomplekset – ble oppført i årene 1916-25, ved arkitektene Harald Hals, Harald Aars og Lorentz Harboe Ree.

Frogner kirke er dekorert med flere skulpturer av Valentin Kielland. Klebersteinsrelieffet «Jeg vil gi eder hvile» var ferdig sammen med kirken i 1907, sammen med trefigurer av Olav den hellige, Martin Luther og Hans Nielsen Hauge. Bronseskulpturen av Kristus, plassert på utsiden i nisjen over frontvinduene, kom på plass i 1911.
Den kunstneren som har satt sterkest preg på utsmykningen, er Per Vigeland, sønn av Emanuel Vigeland og nevø av Gustav Vigeland. I 1945 malte han en ornamentfrise med symboler og engler på orgelgalleriets brystning, og fra 1947 ble kirken beriket med en serie store glassmalerier. Vigeland døde i 1968, og det siste glassmaleriet ble fullført av søsteren Maria Vigeland. I 1962 fikk kirken ny belysning, samtidig som det opprinnelige brystpanelet ble tatt bort. Frogner kirke har god akustikk og er mye brukt til konserter.

Organister 
 Peter Brynie Lindeman 1907–1924
 Einar Melling 1924–1949
 Frithjof Spalder 1949–1966
 Reidar Ellef Hansen 1966–1976 
 Iver Kleive 1976–1982
 Ove Kristian Sundberg 1983–1987
 Bjørn Kleppe 1988–

Kulturminne 
Frogner kirke er et kulturminne og har nummer 84203 i Riksantikvarens kulturminnebase.

Referanser

Eksterne lenker 
 

Kirker i Oslo
Kirker i Oslo domprosti
Frogner (strøk)
Kulturminner i bydel Frogner
Norske kirker fra 1907
Ivar Næss
1900-tallet i Oslo
Rolf Larsen (forfatter)

Rolf Larsen (født 1948 i Bergen, død 2002 i Bergen) var en norsk forfatter. 

Han debuterte med diktsamlingen BOOM i 1969 og deltok samme år i «gruppeboken» Åtte fra Bergen. I tillegg til flere diktsamlinger ga han ut en kriminalroman og to bøker om Ludwig Wittgenstein.

Bibliografi 
Dikt
 BOOM (1969)
 Landskaper (1971)
 Koreografier (1991)
 Overføringer (1993)
 Tidlige dikt (1966–1971) (2006)
Prosa
 Om alle mann var døde – kriminalroman under psevdonymet J.J. Danielsen sammen med Finn Petter Kvamme (1978)
Sakprosa
 Det stille alvoret. Ludwig Wittgenstein i Norge 1913-1950. Sammen med Knut Olav Åmås (1994)
 Wittgenstein and Norway. Red. sammen med Kjell S. Johannessen og Knut Olav Åmås (1994)

Eksterne lenker 
 Rolf Larsen i Splendid Forlag

Norske lyrikere
Personer fra Bergen kommune
Fødsler i 1948
Dødsfall i 2002
Kartfestivalen

Kartfestivalen var en musikkfestival som ble avholdt på Gvarv i Midt-Telemark i midten av august. Den var en viktig begivenhet i regionen og trekker hvert år flere tusen mennesker.

Festivalen oppsto først i 2005 som et samarbeidsprosjekt mellom Bjørn Thore Andreassen, Jo Henning Kåsin og Øyvind Dag Dahle. Den markerte seg sterkt allerede første år. Profilen den gangen, som ennå ligger fast, bygger på et ønske om å sette sammen en opplevelse der band i vannskorpa får en mulighet til å vise seg fram. Etter hvert som festivalen har modnet noe, har band som The Avett Brothers, Bob Geldof, Jethro Tull, Waterboys, Glenn Hughes,  The Presidents of the United States of America fått anledning til å spille. I sitt første år ble Kartfestivalen kåret til Årets Telemarking av Vardens lesere. 

Kartfestivalen ble i 2008 verden første heløkologiske musikkfestival der all mat og alkoholholdig drikke er økologisk. Kartfestivalen har fått Oikos sin høyeste utmerkelse og er miljøfyrtårnbedrift. Festivalen er en av Norges mest anerkjente kontra sitt miljøfokus og fikk bl.a. omtale over flere sider i Aftenposten i 2013.

I 2011 fant festivalen sted 18.-20. august og hadde blant andre Gogol Bordello, The Waterboys og Joe Lynn Turner på plakaten.Festivalen ble en stor suksess med publikumsrekord, flere terningkast 6 i avisene og fatastisk atmosfære. Mange prates om de forskjellige «hidden acts» som blant annet inkluderte Salongorkesteret, gitarist Martin Solvoll, fyrverkeri, flammeblåsing mm.

Kartfestivalen feirer sitt 10-årsjubileum 15-16 august i 2014. Blant artisten som kommer til Gvarv dette året er danske D-A-D, svenske Graveyard, Sivert Høyem, Odd Nordstoga, Skambankt, Blaze Bayley, Jonas Alaska, Hoist!, Atlanter, Tilted Smile, Off Axis, ugras, Ni Liv mm. Festivalen hadde programslipp på ærverdige Lindheim gård der bl.a. Lindheim Ølkompani finner sted. Telemarksbandet The Lone Pine, som tidligere på året toppet den norsk iTunes listen, spilte sitt debutalbum i solskinnet.

Kartfestivalen ble arrangert 12.-13. august i 2016 med bl.a. The Temperance Movement, Karpe Diem, Odd Nordstoga, Stein Torleif Bjella på plakaten

Band som har spilt på Kartfestivalen
The Avett Brothers
The Wombats
Gogol Bordello
Jethro Tull
The Waterboys
Glenn Hughes
DumDum Boys
Big Bang
Susanne Sundfør
Marit Larsen
The Presidents of the USA
Skambankt
Joe Lynn Turner
Come Taste The Band

Referanser

Eksterne lenker
 Kartfestivalens offisielle side
 Kartfestivalens offisielle Facebook-side
 https://web.archive.org/web/20140530000923/http://www.midt-telemark.com/hva-skjer/festivaler/kartfestivalen-15.-17.-august
 http://www.nrk.no/telemark/disse-skal-spille-pa-kartfestivalen-1.11662617
 http://www.telen.no/kultur/odd-feirer-ti-ar-pa-kartfestivalen-1.8277896
 http://www.varden.no/kultur/nye-navn-til-kartfestivalen-2014-1.1155506 

Musikkfestivaler i Vestfold og Telemark
Repeterende arrangementer etablert i 2005
Kultur i Midt-Telemark
Midt-Telemarks historie
Johannes Lavik (1856–1929)

Johannes Lavik (født 1. februar 1856 i Hosanger, død 14. februar 1929 i Bergen) var en norsk redaktør, avismann og nynorskforkjemper.

Lavik flyttet til USA der han i 1878 ble lærer på Augsburg presteseminar i Minneapolis. Han studerte gresk og historie ved University of Minnesota før han i 1882 flyttet tilbake til Norge. I 1886 tok han filologisk embetseksamen i Kristiania.

Fra 1880 til 1890 drev Lavik sammen med Paal Bergh en høyere skole, den såkalte «Studentfabrikken», på Voss. Fra 1890 til 1893 var han redaktør i Firda, fra 1894 til 1904 redaksjonssekretær i Bergens Tidende. I 1904 grunnla han Gula Tidend etter å ha blitt sagt opp fra stillingen i Bergens Tidende, og han ble Gula Tidends første redaktør. I perioden 1921–27 var han redaktør for Norges Bondelags organ Norges bondeblad, fra 1927 redaktør for tidsskriftet Norrøna.

Lavik var en sterk forkjemper for nynorsk. Fra 1896 var han i noen år formann for Vestmannalaget, hvor han også var styremedlem resten av livet. 

Johannes Lavik var sentral i dannelsen av Noregs Mållag. Mållaget ble vedtatt dannet på et målstevne i Kristiania i februar 1906 etter benkeforslag fra Lavik. Han satt selv i flere år i Mållagets styre.

Referanser 

Norske redaktører
Nynorskforkjempere
Personer fra Lindås kommune
Fødsler i 1856
Dødsfall i 1929
Fiskum

Fiskum er et sogn i Øvre Eiker i Viken. Navnet uttales `fisskomm. Fiskum kirke står i dag på Darbu i Fiskum. I 2008 var det omtrent 1 200 innbyggere i bygden. Darbu er sognets eneste tettsted.

Historie

Den gamle kirken i Fiskum er bygdens viktigste kulturminne. Huset er fra 1250 og er dermed Eikers desidert eldste bygning. Denne kirken står på Prestgarden ved Fiskumvannet. Garden Prestgarden, som kalles dette fordi den lenge har vært prestegarden for sognet, ble opprinnelig skilt ut fra garden Fiskum. På grunn av dette fikk kirken og dermed bygden navnet Fiskum. Navnet var på gammalnorsk Fiskeimr (eldre Fiskheimr), som betyr «heim ved Fiska». Fiska var sannsynligvis navnet på åen som nå kalles Fiskumelva, en elv som er rik på fisk.

I 2005 ble Fiskum Grendeutvalg oppretta for å jobbe med stedsutvikling av bygden.

Kjente personer fra Fiskum
 Stig Henrik Hoff

Bosetninger i Øvre Eiker
Bygder og grender i Viken
Team TotalEnergies

Team TotalEnergies er et fransk profesjonelt sykkellag. Laget har hovedsete i Vendée-distriktet i Vest-Frankrike, og sportssjef er tidligere proffsyklist Jean Rene Bernaudeau.

2022

Ryttere

Seire

Referanser

Eksterne lenker 

 

Sykkellag
Idrettslag i Frankrike
Idrettslag etablert i 1984
Landeveissykling
Sushi (TV-serie)

Sushi er en norsk humor-serie som gikk på TVNorge i 2001. Dagfinn Lyngbø og Jon Schau var frontfigurene. I tillegg var også Lompelandslaget sterkt representert ved Trond Hanssen, Linn Skåber, Øyvind Angeltveit og Siw Anita Andersen. Skuespillerne spilte flere roller. Crazy-humor var gjennomgangstonen i serien og den hadde flere fellestrekk med Lyckliga gatan, som gikk på TV 2 i 1999.

Serien ble innspilt i Bergen i 2000.

Handling og karakterer
Serien handlet blant annet om Rolf, som var forelsket i en japansk jente. Hennes strenge far mente at han ikke kunne gifte seg med henne før han eide en ekte sushi-bar. Rolf forsøkte dermed å forvandle venninnen Birgits norske kafe til en sushi-bar, uten at hun merket det. En annen karakter er Siv Danielsen (spilt av Siw Anita Andersen) som er dirigent for et lite kor med popsanger på repertoaret. Hun skal forestille søster til sin langt mer suksessrike bror Jan Werner. Hun dreper ham senere i sjalusi. Andre karakterer i serien var den brutale blomster-Jim og Lunsjmannen som ingen ville spise lunsj med. Den inneholdt også noe kalt Little Brother, som var en parodi på Big Brother. Her skulle seks menneske oppholde seg i et rom på seks kvadratmeter i seks år.

Seertall
Serien hadde lave seertall. Etter fire (av seks) episoder lå seersnittet på 65 000. Premieren ble sett av 78 000.

Referanser

TV-produksjoner på TVNorge
Norske TV-serier fra 2000-årene
Norske komiserier
Edwin Fischer

Edwin Fischer (født 6. oktober 1886, død 24. januar 1960) var en sveitsisk pianist og dirigent.  Han blir regnet som den mest kjente pianisten i det 20. århundre, i den tradisjonelle med et reportuar av Johann Sebastian Bach, Ludwig van Beethoven og Franz Schubert. Jan blir også regnet for å være en av de aller beste pianolærerne i moderne tid.

Referanser

Eksterne lenker 
 Diskografi

Sveitsiske musikere
Personer fra Basel
Fødsler i 1886
Dødsfall i 1960
Nettsted

Et nettsted (engelsk website eller web site) er en samling av relaterte nettsider som vanligvis ligger under samme domenenavn. Nettsteder er tilgjengelige i et nettverk, som regel internett, men kan også være i et lokalt datanett. Nettstedets sider kan aksesseres gjennom URL-er. Summen av alle offentlig nettsteder utgjør til sammen World Wide Web (av og til fornorsket verdensveven). 

Inngangssiden på nettstedet en kommer til når en besøker et domenenavn uten å angi hvilken spesifik side de skal besøke er ofte kalt hjemmesiden, startsiden, eller forsiden. Nettsteder består av en samling tekstdokumenter, nettsider. Disse består av tekst med formateringskoder i markeringsspråket HTML. Sidene kan inkludere bilder fra medieelementer som er lagret på andre nettsteder, og lenker til andre nettsteder. En nettside kan inkludere elementer fra andre nettsteder ved hjelp av egnede teknologier (som for eksempel RSS). Nettsider blir hovedsakelig aksessert og transportert over hypertekstoverføringsprotokollen HTTP. Brukerapplikasjonen, oftest en nettleser, viser vanligvis innholdet på nettsiden i henhold til markeringsinstruksjonene på en dataskjerm.

Sidene på et nettsted kan være organisert på flere måter. Ofte gjenspeiler sidene hvordan nettsidene ligger lagret i filsystemet på webtjeneren (skråstrek i URL-en, /, representerer da en mappe/katalog i filenes lagring). I nettsteder laget med nyere publiseringssystemer er nettsideinnholdet på nettstedet (vanligvis) ikke lagret som filer, men normalt i databaser. Organiseringen av sidene på nettstedet og URL-strukturen er da styrt av innstillinger i publiseringssystemet. I tillegg til å navigere mellom sidene gjennom lenker i teksten, har de aller fleste nettsteder navigasjonsmenyer (oftest til venstre, eller toppmeny) for å hjelpe brukerne til å finne fram til siden(e) de er på leting etter.

Vanlige typer nettsteder  

Det er en gradvis overgang og overlapp mellom nettsteder og nettjenester.

Se også
 Nettside
 Portal (internett)
 Kategori:Nettsteder

Referanser 

 
Internett
Nettsteder
Annette Sikveland

Annette Sikveland (født 25. april 1972 i Stavanger) er en norsk tidligere skiskytter. Hun var med på Norges lag som ble verdensmester på lagkonkurransen under VM i skiskyting 1995 og 1997.

I sin karrière som skiskytter vant Sikveland tre stafettmedaljer, bronse under VM i 1995 i Antholz, sølv under VM i 1997 i Osrblie og bronse under OL i 1998 i Nagano. Hun tok en verdenscupseier i 1997 (normalprogram i Ruhpolding), og kom fire ganger på seierspallen i verdenscupløp. Sammenlagt var hennes beste plassering i verdenscupen nr. 14 i 1996. Hennes beste individuelle OL-plassering er åttendeplassen på 15 km under OL i Nagano i 1998. Hun avsluttet sin karriere etter 1998/99-sesongen grunnet en kneskade.

Hun var i en periode samboer med den tyske skiskytteren Sven Fischer.

Verdenscupseire

Referanser

Eksterne lenker 

 
  Annette Sikveland på Biathlonworld

Norske skiskyttere
Verdensmestere i skiskyting
Norgesmestere i skiskyting
Olympiske bronsemedaljevinnere for Norge
Deltakere for Norge under Vinter-OL 1994
Skiskyttere under Vinter-OL 1994
Medaljevinnere under Vinter-OL 1998
Deltakere for Norge under Vinter-OL 1998
Skiskyttere under Vinter-OL 1998
Personer fra Gjesdal kommune
Kongepokalvinnere i skiskyting
Deltakere under VM i skiskyting 1993
Deltakere under VM i skiskyting 1994
Deltakere under VM i skiskyting 1995
Deltakere under VM i skiskyting 1996
Deltakere under VM i skiskyting 1997
Deltakere under VM i skiskyting 1998
Norsk bremuseum

Norsk Bremuseum & Ulltveit-Moe senter for klimaviten ble etablert i 1991 og ligger i bygda Fjærland i Sogndal kommune. Museet er en privat stiftelse oppretta av Den Norske Turistforening, International Glaciological Society, Norges vassdrags- og energidirektorat, Norsk Polarinstitutt, Høgskulen på Vestlandet, Universitetet i Bergen og Universitetet i Oslo i 1989. 

Formålet med Norsk Bremuseum er å samle, skape og spre kunnskap om breer og klima. Virksomheten omfatter naturvitenskaplige og kulturhistoriske fagfelt. Bremuseet viser samspillet i naturen og mellom natur og menneske - gjennom avansert filmteknikk, interaktive modeller og eksperiment med ekte bre-is. Hovedattraksjonen er panoramafilmen om Jostedalsbreen, og museet har også en interaktiv utstilling om jordens klimahistorie. Utendørs finnes det en pedagogisk lekepark, blant annet med mammuter, som er særlig myntet mot barn.

Museet er tegnet av sivilarkitekt M.N.A.L. Sverre Fehn. Bygget ble tildelt arkitekturprisen Betongtavlen for 1992 og Houens fonds diplom for 1994. I juli 2007 passerte museet én million besøkende.

Torsdag 19. juli 2007 ble det åpnet en ny avdeling, kalt Ulltveit-Moe senter for klimaviten. Ulltveit-Moe gav hele 15 millioner til Norsk Bremuseum for at museet kunne bygge denne ekstra klimadelen. Tidligere visepresident i USA, Walter Mondale, var til stede for å foreta åpningen. Mondale har nedstammet fra bygden og navnet Mondale kommer av Mundal i Fjærland.

Norsk Bremuseum er også et sertifisert besøkssenter for Jostedalsbreen Nasjonalpark. I 2019 vant museet Reiselivsprisen i Sogn og Fjordane.

Museet er åpent hver dag fra april til november.

Se også
 Jostedalsbreen nasjonalpark

Referanser

Eksterne lenker
 
 Kulturnett

Museer i Vestland
Kultur i Sogndal
Museer etablert i 1991
Betongtavlen
Houens fonds diplom
Byggverk tegnet av Sverre Fehn
Breer
Fjærland
Byggverk i Sogndal
Alværn

For fogdegården i Høyanger, se Alværn i Lavik.

Alværn er et strøk som ligger vest på Nesodden i Akershus, mellom Nesoddtangen og Fjellstrand, med adkomst fra fylkesvei 157. Navnet Alværn kommer av alle svabergene rundt bukta, som ga vern/beskyttelse mot vær og vind. Området var opprinnelig del av gårdsnummer 30 i Nesodden, To gård, men utgjør idag en sørvestlig utløper av tettstedet Nesoddtangen.

Alværn hadde sin storhetstid da det var oljelager og raffineri på øygruppen Steilene. På denne tiden bodde hundrevis av mennesker, særlig industriarbeiderfamilier, nede i Alværn. Samfunnet hadde egen skole, Alværn brugsskole, og det fantes postkontor og butikk.

Tidligere ble navnet Alværn brukt bare om dette strøket rundt Alværnbukta. Etter omfattende boligbygging gjennom de siste 40-50 år, er øvre deler av Alværn nå mer eller mindre vokst sammen med Bjørnemyr.

Det er en ungdomsskole der. Den heter Alværn ungdomsskole. Dagens lokalbutikktilbud finnes i Bjørnemyrområdet.

Fra Alværn brygge går det båt ut til Steilene. Av Steilene er det kun øya Knerten som har ferdselesforbud (fuglereservat), de øvrige kan benyttes til blant annet bading. 

Nesodden Idrettsforening har en grusbane på Alværn. I 2010 ble det her lagt kuntsgress.

Bosetninger i Nesodden
Odd Erik Lothe

Odd Erik Lothe (født 25. mars 1972) vokste opp i Kjølsdalen i Eid kommune i Nordfjord. Han er mest kjent som frontfigur og låtskriver i bandet Fabel, som ble nominert til Spellemannprisen i 1997 og Årets beste album 1997 og 1999 på NRK P1. Han er også med i Finn-Erix (kjent gjennom programmet Radio Røynda på NRK P1) og Green Granadas. 

Sommeren 2007 utgav han plata Fabel 07. Her var ingen andre fra Fabels originale besetning med. Albumet var ment som et soloalbum, men plateselskapet ville at han skulle bruke Fabelnavnet.

Lothe er utdannet lærer på blakstad skole, og bor i Asker. Han er musik og gymlærer.

Diskografi 
 Rust (med Mighty Magnolias) (2020)

Fabel 
 Dagane (1996)
 Jordbær og grasbrann (1996)
 Flørt (1997)
 For halv maskin (1998)
 Det e musikk (1999)
 Smil (2002)
 07 (2007)

Lothe 
 Blå song (2012)
 Kjærleik & hat (2016)

Green Granadas 
 Slidin' All Over (2007)

Andre deltagelser 
 Med kjærlig hilsen ... (1998)
 Eriksen: Blåmandag (1998)
 Populærorkesteret Finn-Erix: Hjørdis med H (2002)
 Roger Allan Ivin: The Voice of Ray Allen (2005)
 Olav Stedje: Livstegn (2006)

Se også 
 Liste over kjente elever ved Firda videregående skole

Eksterne lenker 
 Fabels hjemmeside
 kritikk fra Dagbladet

Norske låtskrivere
Norske gitarister
Norske sangere
Norske pedagoger
Personer fra Eid kommune
Fødsler i 1972
Geilenkirchen

Geilenkirchen er en by i Kreis Heinsberg i den tyske delstaten Nordrhein-Westfalen. Byen ligger 20 km nord for Aachen ved grensa til Nederland på bredden av elva Wurm. 1. april 2006 hadde den 28.723 innbyggere. Byen gir navn til NATOs flyplass 
NATO Air Base Geilenkirchen, som er base for AWACS. Disse opereres av multinasjonale mannskaper fra femten land: Belgia, Canada, Danmark, Hellas, Italia, Luxembourg, Nederland, Norge, Polen, Portugal, Spania, Tyrkia, Tyskland, Ungarn og USA.

Bilder

Referanser

Eksterne lenker 
 
 Geilenkirchen, andre verdenskrig 
 Hjemmeside NATO AWACS

Byer i Nordrhein-Westfalen
José Ivo Lorscheiter

José Ivo Lorscheiter (født 7. desember 1927 i São José do Hortêncio, Brasil, død 5. mars 2007 i Santa Maria, Brasil) var en brasiliansk, katolsk biskop som ble kjent på grunn av sin kritikk mot det brasilianske militærdiktaturet.

Ivo Lorscheiter stammet fra en enkel og religiøs, tysk innvandrerfamilie. Han ble prestiviet i Roma den 20. desember 1952. Tilbake i Brasil underviste han først på juniorseminar og etterpå som professor. I 1965 ble han utnevnt til hjelpebiskop i Porto Alegre. Fra 1974 til han trakk seg tilbake i 2004 var han biskop i Santa Maria. 1971–1979 var han sekretær for den brasilianske biskopenes konferanse og 1979–1986 dens president.

Under militærdiktaturet fra 1964 til 1985 fordømte han flere ganger menneskerettsovertredelser. Han støttet også frigjøringsteologien og kom i konflikt med Vatikanet.

Han døde etter lang tids sykdom, 79 år gammel.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Biskop Eugène-Charles-Joseph de Mazenod (1782-1861) *1832
 Kardinal Joseph Hippolyte Guibert (1802-1886) *1842
 Kardinal François-Marie-Benjamin Richard de la Vergne (1819-1908) *1872
 Kardinal Pietro Gasparri (1852-1934) *1898
 Kardinal Carlo Chiarlo (1881-1964) *1928
 Kardinal Alfredo Vicente Scherer (1903-1996) *1947
 Erkebiskop José Ivo Lorscheiter (1927-2007) *1966

Referanser 

Brasilianske katolske biskoper
Personer fra regionen Porto Alegre
Linjen Rebiba